জর্জ ব্যানক্রফ্‌ট (অভিনেতা)

জর্জ ব্যানক্রফ্‌ট (; জন্ম: ৩০ সেপ্টেম্বর ১৮৮২ - ২ অক্টোবর ১৯৫৬) ছিলেন একজন মার্কিন চলচ্চিত্র অভিনেতা। ১৯২৫ সাল থেকে ১৯৫৬ সাল পর্যন্ত তার কর্মজীবনের ব্যপ্তি ছিল ত্রিশ বছরের অধিক। এই সময়ে তিনি অসংখ্য চলচ্চিত্রে হলিউডের অন্যতম তারকাদের সাথে অভিনয় করেছেন। তিনি "থান্ডারবোল্ট" (১৯২৯) চলচ্চিত্রে অভিনয় করে শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন। তার অভিনীত অন্যান্য উল্লেখযোগ্য চলচ্চিত্র হল "দ্য উল্‌ফ অব ওয়াল স্ট্রিট" (১৯২৯), "প্যারামাউন্ট অন প্যারেড" (১৯৩০), "ব্লাড মানি" (১৯৩৩), "মিস্টার ডিডস গোজ টু টাউন" (১৯৩৬), "অ্যাঞ্জেলস উইথ ডার্টি ফেসেস" (১৯৩৮) ও "স্টেজকোচ" (১৯৩৯)।
জর্জ ব্যানক্রফ্‌ট ১৮৮২ সালের ৩০শে সেপ্টেম্বর পেন্সিলভেনিয়ার ফিলাডেলফিয়ায় জন্মগ্রহণ করেন। তিনি ম্যারিল্যান্ডের পোর্ট ডেপোজিটের টমস ইনস্টিটিউটে পড়াশোনা করেন।
১৪ বছর বয়সে বণিক সামুদ্রিক জাহাজে কাজের পর ব্যানক্রফ্‌ট ইউএসএস কনস্টেলেশনে শিক্ষানবিশ হিসেবে যোগ দেন। এরপর তিনি ইউএসএস এসেক্স ও ওয়েস্ট ইন্ডিজে কাজ করেন। পাশাপাশি তিনি ১৮৯৮ সালে সংগঠিত ম্যানিলা উপসাগরের যুদ্ধে ইউএসএস বাল্টিমোরে বন্দুকধারী হিসেবে ছিলেন। নৌবাহিনীতে কর্মরত অবস্থায় তিনি জাহাজে নাটকের মঞ্চায়ন করতেন।
১৯০০ সালে যুদ্ধজাহাজ ইউএসএস ওরেগন চীনের উপকূলে একটি পাথরে ধাক্কা লাগার পর কি পরিমাণ ক্ষতি হয়েছে তা দেখার জন্য তিনি হালের নিচে সাঁতরে যান। এই ফলে তিনি মার্কিন যুক্তরাষ্ট্রের নেভাল একাডেমিতে সুযোগ পান, কিন্তু সেখানকার অতিরিক্ত বাধ্যবাধকতার কারণে তিনি তা ত্যাগ করে মঞ্চে অভিনয়জীবন শুরু করেন।
ব্যানক্রফ্‌ট সঙ্গীতনাট্য হাস্যরসাত্মক মঞ্চনাটকে কিশোর প্রধান চরিত্রে অভিনয়ের করার পর ১৯০১ সালে আন্তরিকতার সাথে অভিনয় শুরু করেন। ভডভিলে তিনি মুখে কালি মেখে অভিনয় করতেন এবং তারকাদের অনুকার করতেন। ব্রডওয়ে মঞ্চে তিনি "সিন্ডার্স" (১৯২৩) ও "দ্য রাইজ অব রোজি ওরাইলি" (১৯২৩) নাটকে অভিনয় করেন।
তার কর্মজীবনের শুরুর দিকের একটি চলচ্চিত্র হল "দ্য জার্নি'স এন্ড" (১৯২১)। ১৯২৫ সালের "দ্য পনি এক্সপ্রেস" চলচ্চিত্রে তিনি প্রথম শ্রেষ্ঠাংশে অভিনয় করেন। পরের বছর মহাকাব্যিক "ওল্ড আয়রনসাইডস" (১৯২৬) চলচ্চিত্রে তিনি ওয়ালেস বিরি, চার্লস ফারেল ও ইস্থার র‍্যালস্টনের সাথে গুরুত্বপূর্ণ পার্শ্ব চরিত্রে অভিনয় করেন। এরপর তিনি প্যারামাউন্ট পিকচার্সের চারটি চলচ্চিত্রে প্রধান অভিনেতা হিসেবে অভিনয় করেন, সেগুলো হল "আন্ডারওয়ার্ল্ড" (১৯২৭), "দ্য ড্র্যাগ নেট" (১৯২৮), "দ্য ডকস অব নিউ ইয়র্ক" (১৯২৮) ও "থান্ডারবোল্ট" (১৯২৯)। শেষোক্ত চলচ্চিত্রে অভিনয় করে তিনি ২য় একাডেমি পুরস্কারে শ্রেষ্ঠ অভিনেতা বিভাগে অস্কারের মনোনয়ন লাভ করেন। এরপর তিনি "দ্য উল্‌ফ অব ওয়াল স্ট্রিট" (১৯২৯) চলচ্চিত্রে নাম ভূমিকায় অভিনয় করেন। চলচ্চিত্রটি ওয়াল স্ট্রিট মন্দার কিছুদিন পূর্বে মুক্তি পায়। পরের বছর তিনি প্যারামাউন্টের তারকা-বহুল "প্যারামাউন্ট অন প্যারেড" (১৯৩০) চলচ্চিত্রে অভিনয় করেন।
১৯৩০-এর দশকে মাঝামাঝি থেকে তিনি পার্শ্ব চরিত্রে কাজ শুরু করেন। এসময় তিনি রোল্যান্ড ব্রাউনের "ব্লাড মানি" (১৯৩৩), গ্যারি কুপারের সাথে "মিস্টার ডিডস গোজ টু টাউন" (১৯৩৬), জেমস ক্যাগনি ও হামফ্রি বোগার্টের সাথে "অ্যাঞ্জেলস উইথ ডার্টি ফেসেস" (১৯৩৮), ক্যাগনি ও জর্জ র‍্যাফ্‌টের সাথে "ইচ ডন আই ডাই" (১৯৩৯) ও জন ওয়েন ও টমাস মিচেলের সাথে "স্টেজকোচ" (১৯৩৯) চলচ্চিত্রে অভিনয় করেন।
ব্যানক্রফ্‌ট প্রথম অভিনেত্রী এডনা ব্রাদার্সকে বিয়ে করেন। তিন বছর পর তিনি সঙ্গীতনাট্য হাস্যরসাত্মক অভিনেত্রী অক্টাভিয়া ব্রস্ককে বিয়ে করেন। ১৯৩৪ সালে ব্রাদার্স তাকে তালাক দেননি অভিযোগ করে তার বিরুদ্ধে মামলা করেন। দুই বছর পর মামলাটি নিষ্পত্তি হয় এবং ব্রাদার্স তালাক পান।
ব্যানক্রফ্‌ট ১৯৫৬ সালের ২রা অক্টোবর ৭৪ বছর বয়সে ক্যালিফোর্নিয়ার সান্তা মনিকায় মৃত্যুবরণ করেন।